  Майя Бывальцева Глаз ёросысь Коӵыш гуртын нырысетӥез Россиын «Улэп куаралэн храмез» усьтӥськоз, со Чупчи котырын улӥсь калыкъёслы сӥземын луоз. Ужрад 28-тӥ куартолэзе ортчоз. Иворъёсъя «Удмуртия» агентстволы со сярысь вераз Глаз ёросысь Лулчеберетъя но туризмъя центрысь туризмъя ёзэтлэн кивалтӥсез Алексей Дьяконов. «Улэп куаралэн храмез» ӵектос кылем арын «Культурная мозаика малых городов и сёл» Росси конкурслэсь грантсэ утӥз. Чакламын Чупчи котырын улӥсь калыкъёслэсь — удмуртъёслэсь, бигеръёслэсь, ӟучьёслэсь но бесерманъёслэсь фольклоръя центрзэс кылдытыны», — вераз Дьяконов. Фольклоръя коллективъёс но нимаз быдэстӥсьёс профессиональной студиын вашкала кырӟанъёсты гожъялозы, куд-огзэ ӧнерчиос люкалозы вуоно экспедиция дыръя. Гожтэм композициос кырӟасьёслэн улэпкын быдэстэменызы ӵош храмын экскурсиос дыръя чузъяськозы. Со сяна, храме лыктӥсьёс асьсэос но куараез кылдытонэ пыриськыны быгатозы — соосты «интуитивной музицированилы» дышетозы. Радъясьёслэн верамзыя, экскурсие лыктӥсьёс шер пумиськылӥсь гуръёсын но тодматскозы, кылсярысь, адямиез ватон дыръя кыласа-бураса чирдонъёсын. Храм Коӵыш гуртысь Лулчеберетъя юртлэн вить висъетъёсаз интыяське. Нырысетӥ эскурсиосты курыны луоз ни усьтӥськем бере ик. Тегъёс: Туризм Удмуртия йӧскалыклулчеберет Глазкар удмуртъёс Чупчи ӟучьёс бигеръёс бесерманъёс  